1.  ปัจจัยความเสี่ยง

  ปัจจัยความเสี่ยงที่จะมีผลกระทบต่อการดำเนินธุรกิจของบริษัทมีดังนี้

1.  ความเสี่ยงจากแหล่งเงินทุนภายนอก

จากลักษณะการประกอบธุรกิจการให้สินเชื่อเช่าซื้อ
การดำเนินธุรกิจอย่างต่อเนื่องจะต้องมีแหล่งเงินทุนที่เพียงพอรองรับการดำเนินการ
ทั้งนี้ปัจจุบันแหล่งเงินทุนที่บริษัทนำมาให้สินเชื่อมาจากสองแหล่งหลักคือ
เงินกู้ยืมธนาคารและเงินสดจากการดำเนินงานของบริษัท

ณ วันที่ 31 ธันวาคม 2551 มียอดเงินกู้ยืมคงเหลือ 1,426.28 ล้านบาท
ประกอบด้วยเงินเบิกเกินบัญชีธนาคารและตั๋วสัญญาใช้เงินจำนวน 145.00
ล้านบาทและเงินกู้ยืมระยะยาวจำนวน 1,281.28 ล้านบาท และบริษัทฯ
เบิกใช้วงเงินกู้ยืมระยะยาวตามสัญญาเงินกู้เต็มจำนวนแล้ว

จากการดำเนินการที่ผ่านมานั้น
บริษัทมีการกู้ยืมเงินจากสถาบันการเงินเป็นหลักโดยบริษัทมีประวัติการชำระคืนเงินกู้ดีมาโดยตลอดรวมทั้งสามารถปฎิบัติตามเงื่อนไขทางการเงินภายใต้สัญญาเงินกู้ได้แก่การดำรงอัตราส่วนหนี้สินต่อส่วนของผู้ถือหุ้นและ
การดำรงอัตราส่วนของลูกหนี้เช่าซื้อต่อหนี้เงินกู้
ซึ่งจะทำให้บริษัทสามารถลดความเสี่ยงจากการไม่ได้รับเงินทุนจากแหล่งเงินทุนภายนอกได้

2.  ความเสี่ยงจากอัตราดอกเบี้ยเงินกู้หากมีแนวโน้มสูงขึ้น

รายได้หลักของบริษัทมาจากรายได้ดอกเบี้ยรับจากการให้บริการสินเชื่อเช่าซื้อรถจักรยานยนต์
ทั้งนี้การเปลี่ยนแปลงของอัตราดอกเบี้ยจะมีผลกระทบโดยตรงกับความสามารถในการหากำไรของบริษัทกล่าวคือ
ส่วนต่างอัตราดอกเบี้ยรับจากการให้บริการสินเชื่อเช่าซื้อกับต้นทุนเงินกู้
โดยอัตราดอกเบี้ยที่สูงขึ้นจะส่งผลต่อต้นทุนเงินกู้ที่สูงขึ้น
ในขณะที่อัตราดอกเบี้ยจากการให้บริการสินเชื่อเช่าซื้อนั้นคงที่ตามระยะเวลาที่กำหนดในสัญญาเช่าซื้อ
จึงส่งผลกระทบต่อส่วนต่างอัตราดอกเบี้ยได้
ดังนั้นเพื่อเป็นการลดความเสี่ยงจากอัตราดอกเบี้ยที่สูงขึ้น
บริษัทจึงได้ทำสัญญาแลกเปลี่ยนอัตราดอกเบี้ยของเงินกู้ยืมบางส่วนเพื่อแลกเปลี่ยนอัตราดอกเบี้ยลอยตัวเป็นอัตราดอกเบี้ยคงที่ร้อยละ
6.60-6.85 ต่อปี

3.  ความเสี่ยงจากความไม่สอดคล้องกันระหว่างอายุเงินกู้กับระยะเวลาให้เช่าซื้อรถจักรยานยนต์

จากอายุของสัญญาเช่าซื้อที่ 6-48 เดือน
(โดยเฉลี่ยแล้วจากประวัติการชำระเงินงวดของลูกค้าตามสัญญาเช่าซื้ออยู่ที่ประมาณ 27 เดือน)
บริษัทมีนโยบายในการทำสัญญาเงินกู้ระยะยาวจากสถาบันการเงินซึ่งเป็นแหล่งเงินทุนภายนอก
ให้มีความสอดคล้องกับระยะเวลาชำระเงินคืนตามสัญญาเช่าซื้อดังกล่าว
เพื่อให้เกิดสภาพคล่องในการดำเนินกิจการ
อย่างไรก็ตามบริษัทได้จัดทำประมาณการกระแสเงินสดครอบคลุมการคาดการณ์อัตราการเติบโตของสินเชื่อเช่าซื้อในอนาคต
เพื่อให้บริษัทสามารถวิเคราะห์
ประเมินสภาพคล่องและวางแผนจัดหาเงินทุนให้รองรับและสอดคล้องกับเงื่อนไขสินเชื่อเช่าซื้อดังกล่าวและทำให้การดำเนินธุรกิจเป็นไปอย่างต่อเนื่องได้

4.  ความเสี่ยงจากการดำเนินงานที่ก่อให้เกิดสินเชื่อที่ไม่ก่อให้เกิดรายได้

ปัจจุบันการดำเนินธุรกิจการให้สินเชื่อเช่าซื้อรถจักรยานยนต์นั้นไม่มีข้อจำกัดจากหน่วยงานใด ๆ
ของภาครัฐ และเป็นธุรกิจที่ไม่อยู่ภายใต้กฎหมายพิเศษ
ดังนั้นในการขยายธุรกิจของผู้ประกอบการทุกรายในธุรกิจสินเชื่อเช่าซื้อรถ
จักรยานยนต์จึงสามารถทำได้อย่างเต็มที่ตามศักยภาพของบริษัทเอง
ธุรกิจนี้จึงมีความเสี่ยงจากสินเชื่อที่ไม่ก่อให้เกิดรายได้หากขาดความระมัดระวังในการพิจารณาอนุมัติการให้สินเชื่อ
และการขาดระบบการควบคุมภายในที่ดี

อย่างไรก็ตามบริษัทได้กำหนดให้มีการพิจารณาสินเชื่ออย่างเข้มงวดทุกขั้นตอนรวมทั้งให้ความสำคัญกับคุณภาพของสินเชื่อโดยการตรวจสอบข้อมูลของลูกค้า
กล่าวคือบริษัทได้พัฒนาระบบฐานข้อมูลของลูกค้ามากกว่า 410,000 รายการ
และเป็นสมาชิกของบริษัท ข้อมูลเครดิตแห่งชาติ จำกัด และ
สมาคมเช่าซื้อรถจักรยานยนต์แห่งประเทศไทย
ทำให้บริษัทสามารถกลั่นกรองคุณภาพลูกหนี้ได้อย่างมีประสิทธิภาพด้วยการตรวจสอบประวัติการชำระหนี้จากฐานข้อมูลทั้งสามแหล่ง
โดย ณ วันที่ 31 ธันวาคม 2551 บริษัทมีสินเชื่อที่ไม่ก่อให้เกิดรายได้เป็นจำนวน 89
ล้านบาทคิดเป็นร้อยละ 3.91ของสินเชื่อทั้งหมด โดยเมื่อเปรียบเทียบกับสินเชื่อที่ไม่ก่อให้เกิดรายได้
ณ วันที่ 31 ธันวาคม 2550 ซึ่งเท่ากับร้อยละ 3.03 ของสินเชื่อทั้งหมด
พบว่าอัตราส่วนสินเชื่อที่ไม่ก่อให้เกิดรายได้ต่อสินเชื่อรวมเพิ่มขึ้นเล็กน้อยในอัตราร้อยละ 0.88
ในขณะที่บริษัทมีการตั้งค่าเผื่อหนี้สงสัยจะสูญ ณ วันที่ 31 ธันวาคม 2551 และ 31 ธันวาคม 2550
เท่ากับ 135.16 ล้านบาท และ 81.37 ล้านบาท
ตามลำดับหรือคิดเป็นอัตราส่วนค่าเผื่อหนี้สงสัยจะสูญต่อสินเชื่อรวม เท่ากับ 5.96 และ 5.22
ตามลำดับ ซึ่งเป็นอัตราที่ใกล้เคียงกัน

  ---------------------------------- ------------------- -------------------
  หน่วย: ล้านบาท                       31-ธ.ค.-51          31-ธ.ค.-50

  สินเชื่อที่ไม่ก่อให้เกิดรายได้ (NPL)         88.59               47.21

  สินเชื่อรวม (Gross)                   2,266.03            1,557.82

  % อัตราส่วน NPL ต่อสินเชื่อรวม           3.91                3.03

  ค่าเผื่อหนี้สงสัยจะสูญ                    135.16              81.37

  % อัตราส่วนค่าเผื่อหนี้สงสัยจะสูญต่อสินเชื่อรวม 5.96                5.22
  ---------------------------------- ------------------- -------------------

5.  ความเสี่ยงจากผลขาดทุนการขายรถจักรยานยนต์ที่ยืดคืนมาไม่คุ้มมูลหนี้

บริษัทจะทำการยึดรถคืนเมื่อลูกค้าผิดนัดชำระค่างวดตามสัญญาที่ตกลงกันไว้และจะถูกนำมาขายทอดตลาดโดยวิธีการประมูลให้แก่ผู้จำหน่ายรถจักรยานยนต์มือสองซึ่งดำเนินกิจการในเขตกรุงเทพฯ
ปริมณฑล และต่างจังหวัดรวมถึงบุคคลผู้สนใจอื่น ทั้งนี้มูลหนี้คงค้างของลูกหนี้แต่ละราย
โดยทั่วไปจะสูงกว่ามูลค่ารถยึดที่จำหน่ายได้
ดังนั้นหากไม่สามารถเรียกร้องส่วนต่างที่รายได้จากการจำหน่ายไม่ครอบคลุม
จากลูกหนี้หรือผู้ค้ำประกัน บริษัทจะมีผลขาดทุนจากการจำหน่ายรถยึดคืน

ตารางแสดงผลขาดทุนการขายรถจักรยานยนต์ที่ยืดคืนมา

  ----------------------------- ------------- ------------- -------------
  หน่วย: ล้านบาท                  2551          2550          2549

  กำไร (ขาดทุน) จากการขายสินทรัพย์  (182.30)      (95.52)       (80.17)
  ----------------------------- ------------- ------------- -------------

อย่างไรก็ดีเพื่อป้องกันความเสี่ยงดังกล่าว
บริษัทจัดให้มีมาตรการและระบบที่รัดกุมในการพิจารณาอนุมัติการให้สินเชื่อตั้งแต่เริ่มต้นโดยการใช้ฐานข้อมูลของลูกค้าของบริษัท
ข้อมูลเครดิตแห่งชาติ จำกัด และ สมาคมเช่าซื้อรถจักรยานยนต์แห่งประเทศไทย
ในการพิจารณาคุณภาพผู้ขอสินเชื่อก่อนการปล่อยให้กู้ยืม
รวมถึงการที่บริษัทได้พัฒนาบริการเรียกเก็บหลังการอนุมัติให้สินเชื่อเพื่อป้องกันปริมาณรถยึดที่อาจเพิ่มขึ้นจากการขยายธุรกิจของบริษัท

6.  ความเสี่ยงจากการที่ผู้ถือหุ้นรายใหญ่มีอิทธิพลต่อการบริหารจัดการ

ผู้ถือหุ้นรายใหญ่ของบริษัท ได้แก่ บริษัท เอ.พี.เอฟ เมเนจเม้นท์ จำกัด
และผู้ถือหุ้นที่จัดเป็นกลุ่มเดียวกัน ได้แก่ Engine Inc (“ผู้ถือหุ้นกลุ่ม APF”) บริษัทถือหุ้น ณ วันที่
31 ธันวาคม 2551 รวมเป็นจำนวน 45,096,867 หุ้น คิดเป็นสัดส่วนการถือหุ้นในบริษัทร้อยละ
83.52 ของทุนจดทะเบียนและเรียกชำระแล้ว 54 ล้านหุ้น
การถือหุ้นจำนวนดังกล่าวซึ่งมีเกินกว่าร้อยละ 75 ทำให้ บริษัท เอ.พี.เอฟ เมเนจเม้นท์
จำกัดสามารถควบคุมมติผู้ถือหุ้นรวมถึงเรื่องที่กฎหมายกำหนดว่าจะต้องใช้มติอย่างน้อย 3 ใน 4
จากที่ประชุมผู้ถือหุ้น ดังนั้นผู้ถือหุ้นรายอื่นจึงอาจไม่สามารถรวบรวมเสียงเพื่อตรวจสอบและถ่วงดุล
ได้อย่างมีประสิทธิภาพ

จากการประชุมวิสามัญผู้ถือหุ้น ครั้งที่ 2/2551 ณ วันที่ 27 ตุลาคม 2551
ผู้ถือหุ้นมีมติให้อนุมัติการออกใบสำคัญแสดงสิทธิเพื่อซื้อหุ้นสามัญของบริษัท ครั้งที่ 2 (GL-W1) จำนวน
24,3000,000 หน่วย สำหรับเสนอขายให้แก่ผู้ถือหุ้นของบริษัทตามสัดส่วนการถือหุ้น และ
การออกใบสำคัญแสดงสิทธิเพื่อซื้อหุ้นสามัญของบริษัทครั้งที่ 3 (GL-WB)
เพื่อจัดสรรแก่กรรมการและพนักงานของบริษัทตามโครงการ ESOP ครั้งที่ 2
ทำให้ผู้ถือหุ้นใหญ่ของบริษัทได้รับผลกระทบจากการใช้สิทธิซื้อหุ้นสามัญของบริษัท (Dilution
Effect) สามารถแสดงรายละเอียดได้ดังนี้

  ----------------------------- ----------------- -------------------------- -----------------------
                                กรณีผู้ถือหุ้นใช้สิทธิ     กรณีกรรมการและพนักงานใช้สิทธิ   กรณีผู้ถือหุ้น
                                GL-W1 ทั้งหมด       GL-WB ทั้งหมด                กรรมการและพนักงานใช้สิทธิ
                                                                             GL-W1 และGL-WB ทั้งหมด

  การลดลงของสัดส่วนการถือหุ้นไม่เกิน   -                 0.92                       0.63
  (Control dilution) (ร้อยละ)                                                 
  ----------------------------- ----------------- -------------------------- -----------------------

ทั้งนี้หากกรรมการและพนักงานบริษัทซึ่งเป็นผู้ถือใบสำคัญแสดงสิทธิของโครงการ ESOP
มีการใช้สิทธิซื้อหุ้นสามัญทั้งจำนวน ผู้ถือหุ้นกลุ่ม APF จะยังคงมีสัดส่วนการถือหุ้นที่ร้อยละ 82.60
ซึ่งเกินกว่าร้อยละ 75
และหากกรรมการและพนักงานบริษัทซึ่งเป็นผู้ถือใบสำคัญแสดงสิทธิของโครงการ ESOP
และผู้ถือหุ้นเดิมซึ่งเป็นผู้ถือใบสำคัญแสดงสิทธิเพื่อซื้อหุ้นสามัญของบริษัทครั้งที่ 2 (GL-W1)
มีการใช้สิทธิซื้อหุ้นสามัญทั้งจำนวน ผู้ถือหุ้นกลุ่ม APF จะยังคงมีสัดส่วนการถือหุ้นที่ร้อยละ 82.60
และ 82.89 ตามลำดับซึ่งยังคงเกินกว่าร้อยละ 75

7.  ความเสี่ยงด้านการแข่งขันและคู่แข่งขันรายใหม่เข้ามาในอุตสาหกรรมสินเชื่อเช่าซื้อรถจักรยานยนต์

ธุรกิจการให้สินเชื่อเช่าซื้อรถจักรยานยนต์เป็นธุรกิจที่ไม่ต้องมีการลงทุนในเครื่องมือและอุปกรณ์สำหรับการดำเนินงานเป็นจำนวนมาก
บริษัทเพียงจัดหาแหล่งเงินทุนสำหรับการปล่อยสินเชื่อเท่านั้น
จึงเป็นการง่ายที่คู่แข่งขันรายใหม่จะเข้ามาในอุตสาหกรรม
อย่างไรก็ตามปัจจัยแห่งความสำเร็จไม่ใช่เพียงแค่แหล่งเงินทุนเท่านั้น
แต่บริษัทยังต้องมีทีมงานในการควบคุมและติดตามการเรียกเก็บเงินค่างวดจากลูกหนี้
ซึ่งมีคู่แข่งจำนวนไม่น้อยที่ต้องออกจากอุตสาหกรรมเนื่องจากขาดคุณสมบัติดังกล่าว

การใช้บริการสินเชื่อเช่าซื้อรถจักรยานยนต์นั้น ผู้จำหน่ายรถจักรยานยนต์ (Dealers)
มีส่วนสำคัญในการแนะนำลูกค้าที่ขอสินเชื่อเช่าซื้อรถจักรยานยนต์เพื่อเลือกผู้ให้บริการสินเชื่อเช่าซื้อรถจักรยานยนต์
ดังนั้นบริษัทจึงมีความเสี่ยงที่เกิดจากการที่ผู้จำหน่ายรถจักรยานยนต์ไม่แนะนำลูกค้าให้มาใช้บริการการให้สินเชื่อของบริษัท

การดำเนินธุรกิจของบริษัทจึงต้องมีระบบการตรวจสอบข้อมูลการให้สินเชื่อที่รวดเร็ว
ประกอบไปด้วยระบบสารสนเทศที่ครอบคลุมการดำเนินงานของบริษัทและบุคลากรที่มีความรู้ความสามารถ
ประสบการณ์ รวมถึงความชำนาญเฉพาะด้าน ทำให้บริษัทสามารถดำเนินการอนุมัติสินเชื่อได้ภายใน
1 ชั่วโมง นับเป็นการสร้างความพอใจให้แก่ผู้จำหน่ายรถจักรยานยนต์เป็นอย่างมาก
นอกจากนี้ด้วยระบบสารสนเทศที่บริษัทได้พัฒนาขึ้นเอง
เพื่อให้สอดคล้องเหมาะสมกับธุรกิจและความชำนาญเฉพาะของบุคลากร
บริษัทสามารถให้บริการลูกค้าและร้านค้า ด้านการตรวจสอบยอดปิดบัญชีได้ภายในเวลาอันรวดเร็ว